Είμαστε Διεφθαρμένοι;

Η ταινία Είμαστε Διεφθαρμένοι; (πρωτότυπος τίτλος Elmer Gantry) είναι δραματική ταινία παραγωγής 1960, σε σκηνοθεσία Ρίτσαρντ Μπρουκς. Η ταινία αποτελεί κινηματογραφική μεταφορά του μυθιστορήματος του Σίνκλερ Λιούις Elmer Gantry, το οποίο διασκεύασε για τη μεγάλη οθόνη ο ίδιος ο Μπρουκς. Πρωταγωνιστές της ταινίας είναι ο Μπαρτ Λάνκαστερ και η Τζιν Σίμονς. Η ταινία έλαβε 5 υποψηφιότητες για Όσκαρ, μεταξύ των οποίων και για Όσκαρ Καλύτερης Ταινίας και χάρισε στον Μπαρτ Λάνκαστερ το Όσκαρ Α' Ανδρικού Ρόλου και στη Σίρλεϊ Τζόουνς το Όσκαρ Β' Γυναικείου Ρόλου.

 Στην αμερικάνικη ύπαιθρος κατά την περίοδο της οικονομικής κρίσης και της ποτοαπαγόρευσης, ένας πλανόδιος πωλητής, ο Έλμερ Γκάντρι (Μπαρτ Λάνκαστερ), μέθυσος και γυναικάς, συναντά την αδερφή Σάρον Φάλκονερ (Τζιν Σίμονς), μια ιεραπόστολο που περιοδεύει στην ύπαιθρο κηρύττοντας το λόγο του Θεού και "πουλώντας" τη θρησκεία σε απελπισμένα άτομα που έχουν ανάγκη από ελπίδα προκειμένου να συνεχίσουν τη ζωή τους. Ο Γκάντρι όντας γοητευμένος από το χρήμα κι από την αδερφή Φάλκονερ αποφασίζει να την ακολουθήσει στις περιοδίες της και σύντομα οι δυο τους γίνονται ένα ισχυρό δίδυμο. Ο Γκάντρι πείθει κάποια στιγμή τη Φάλκονερ να δοκιμάσουν την τύχη τους με το σεμινάριο της θρησκευτικής αναβίωσης και σε μεγαλουπόλεις κι έτσι φθάνουν στο Ζίνιθ, μια πόλη της αμερικάνικης δύσης και το σεμινάριο τους στέφεται με επιτυχία. Την επιτυχία επακολουθεί η σύγκρουση του ζευγαριού με τον Τζιμ Λέφερτς (Άρθουρ Κένεντι) ένα δημοσιογράφο τοπικής εφημερίδας, ο οποίος μυρίζεται την απάτη που κρύβεται πίσω από τους δυο ιεραποστόλους. Παράλληλα μια γυναίκα από το παρελθόν του Γκάντρι, μια πόρνη ονόματι Λούλου Μπέινς (Σίρλεϊ Τζόουνς), εμφανίζεται κι απειλεί με αποκαλύψεις. Ο Γκάντρι τότε δοκιμάζεται. Βασισμένη στο αμφιλεγόμενο ομώνυμο μυθιστόρημα του, η ταινία Elmer Gantry πραγματεύεται με σατιρικό τρόπο την αμερικανική πραγματικότητα όσον αφορά τη θρησκεία. Όταν κυκλοφόρησε το μυθιστόρημα του βραβευμένου με νόμπελ Σίνκλερ Λιούις το 1927 υπέστη λογοκρισία, ενώ καμιά εταιρία παραγωγής δε δεχόταν να χρηματοδοτήσει την κινηματογραφική μεταφορά ενός έργου με τόσο σκληρή γλώσσα και σχετικά βλάσφημου αντικείμενου. Ο σκηνοθέτης της ταινίας, Ρίτσαρντ Μπρουκς, είχε δουλέψει επί σειρά ετών για την Metro-Goldwyn-Mayer κι είχε σκηνοθετήσει ταινίες όπως τη Λυσσασμένη Γάτα (Cat On A Hot Tin Roof, 1958) και το Αδελφοί Καραμαζόφ (The Brothers Karamazov, 1958) όταν αποφάσισε να αναλάβει την παραγωγή, τη διασκευή του σεναρίου και τη σκηνοθεσία της μεταφοράς του μυθιστορήματος του Λίουις. Είχε την ευφυΐα να μη διασκευάσει ολόκληρο το μυθιστόρημα αλλά μόνο τα πρώτα του κι ίσως πιο καίρια κεφάλαια αφήνοντας στην άκρη τις περιττές λεπτομέρειες. Πρώτη επιλογή για το ρόλο του απατεώνα με τη χρυσή καρδιά Έλμερ Γκάντρι ήταν ο Πατ Χινγκλ, ο οποίος μετά από ατύχημα που είχε πέφτοντας από ύψος 54 ποδιών έχασε την ευκαιρία να ενσαρκώσει τον αμφιλεγόμενο ήρωα αφήνοντας το πεδίο ελεύθερο για τον Μπαρτ Λάνκαστερ. Η Τζιν Σίμονς, που ήταν η πρώτη επιλογή για το ρόλο της αδελφής Σάρον Φάλκονερ, ερωτεύτηκε το σκηνοθέτη της και μετά την ολοκλήρωση των γυρισμάτων τον παντρεύτηκε. Η Σίρλεϊ Τζόουνς, η οποία έγινε αργότερα ευρύτερα γνωστή για τη συμμετοχή της στην οικογενειακή σειρά The Partridge Family, προτάθηκε για το ρόλο της πόρνης από τον Λάνκαστερ, ο οποίος κατάφερε να πείσει το διστακτικό Μπρουκς να την προσλάβει. Ο Μπρουκς δεν είχε εμπιστοσύνη στο ταλέντο της και δεν ασχολήθηκε πολύ μαζί της κατά τη διάρκεια των γυρισμάτων, με αποτέλεσμα να ερμηνεύσει μια από τις δυσκολότερες σκηνές της στην ταινία ολομόναχη. Η σκηνή εκείνη της χάρισε το όσκαρ Β' γυναικείου ρόλου. Η ταινία προτάθηκε για 5 βραβεία όσκαρ, μεταξύ των οποίων και για Όσκαρ Καλύτερης Ταινίας, το οποίο έχασε από την ταινία του Μπίλι Γουάιλντερ Η Γκαρσονιέρα (The Apartment, 1960). Συνολικά κέρδισε τρία βραβεία . Ο Μπαρτ Λάνκαστερ πειστικός στο ρόλο του γοητευτικού και θρήσκου απατεώνα κέρδισε το πρώτο και μοναδικό του όσκαρ Α' ανδρικού ρόλου. Ο ίδιος ο Λάνκαστερ παραδέχτηκε αργότερα ότι δε χρειάστηκε να προσπαθήσει πολύ για να υποδυθεί τον Έλμερ Γκάντρι κι ότι έπαιξε τον εαυτό του. Η Σίρλεϊ Τζόουνς βραβεύτηκε με Όσκαρ Β' Γυναικείου Ρόλου, ενώ ο Μπρουκς βραβεύτηκε με όσκαρ διασκευής σεναρίου. Βραβεύσεις: Α’ Ανδρικού Ρόλου – Μπαρτ Λάνκαστερ Β' Γυναικείου Ρόλου - Σίρλεϊ Τζόουνς Διασκευασμένου Σεναρίου - Ρίτσαρντ ΜπρουκςΥποψηφιότητα: Καλύτερης Ταινίας – Μπέρναρντ Σμιθ Μουσικής Επιμέλειας - Αντρέ Πρεβέν Wheeler Dixon. "Cinematic Adaptations of the Works of Sinclair Lewis." Sinclair Lewis at 100: Papers Presented at a Centennial Conference. Ed. Michael Connaughton. St. Cloud: St. Cloud State University, 1985. 191–200. Είμαστε Διεφθαρμένοι; στην IMDb